Vermoorde metropolisielid se liggaam in motor gekry(Argieffoto) Die Kamesh-polisie in die Oos-Kaap is op soek na die moordenaar of moordenaars van ŉ lid van die Nelson Mandelabaai-metropolisie wie se liggaam vroeër vandag in sy verlate motor in Langa gekry is. Kol. Priscilla Naidu, polisiewoordvoerder, het gesê polisielede is Vrydag omstreeks 08:45 na die toneel in Tembanistraat in Langa, Uitenhage, nadat ŉ klagte oor die verlate voertuig aangemeld is. “Die liggaam van die metropolisiebeampte is toegedraai in ŉ duvet in sy silwer Volkswagen Polo gevind. Die beampte, wat nie aan diens was nie, se keel is afgesny. “Die motief vir die moord is in hierdie stadium nog onbekend en niemand is nog in hegtenis geneem nie,” het Naidu gesê. ŉ Saak van moord word ondersoek.